
Iverksettelse av fellingstillatelse på bjørn i Alvdal og Tynset kommuner i Hedmark

Det vises til muntlig søknad av 20.07.03 om forlengelse av utgått fellingstillatelse på bjørn fra Hallvar Müller, bekreftet ved fax av 21.7. fra Alvdal kommune. Melding om iverksettelse av fellingstillatelse ble gitt samme kveld til jaktleder i Alvdal kommune.

Bakgrunn

Det ble iverksatt fellingstillatelse på bjørn i Alvdal og Tynset den 11.7.07 med bakgrunn i at til sammen 21 sauer var meldt som drept/skadet av bjørn. Skadeområdet ligger i området Tron/Kvebergkjølen på grensa mellom Alvdal og Tynset kommuner. Statens naturoppsyn dokumenterte at bjørn er skadegjører i området. Hovedtyngden av skadene fant sted i overgangen juni-juli. Det ferskeste kadaveret ble funnet 10.07., og fellingstillatelsen som ble gitt 11.7. gjaldt t.o.m. den 18.7.03. Den 20.7.03 ble det dokumentert bjørneskade på ei søye, og skaden var sannsynligvis gjort samme døgn. Hallvar Müller søkte om forlengelse av den utløpte fellingstillatelsen på bjørn med bakgrunn i den nye skaden. Den 21.7.03 er det dokumentert ytterligere 2 skader forårsaket av bjørn i det samme området.

Generelt

I brev av 24. juni 1994 har Miljøverndepartementet fastsatt grensene for et kjerneområde for bjørn i Hedmark. Hensikten med kjerneområdene er å sikre de store rovdyras reproduksjons- og overlevelsesmuligheter for derigjennom å legge forholdene til rette for langsiktig levedyktige bestander. Det aktuelle skadeområdet ligger lengst nord i kjerneområdet. Med bakgrunn i endringene i viltloven ble det ved Kgl. res. 30.6.2000 fastsatt en ny forvaltningsforskrift for store rovdyr: Forskrift om forvaltning av bjørn, jerv, ulv og gaupe. Av forskriften formålsparagraf (§1) fremgår det at: ”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltarter volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.” Dette innebærer blant annet at terskelen for at skadefelling kan gis vil være høyere innenfor kjerneområdet enn utenfor.

Ifølge forskrift om forvaltning av bjørn, jerv, ulv og gaupe er det Direktoratet for naturforvaltning som kan gi fellingstillatelse på bjørn og fastsette nærmere vilkår for eventuell fellingstillatelse. I brev av 06.06.2003 fra Direktoratet for naturforvaltning er fylkesmennene i Sør-Norge gitt myndighet til å sette i verk fellingstillatelse på inntil 2 bjørner i 2003. Det understrekes i brevet at målet med fellingstillatelsen ikke er å regulere en rovviltbestand, men å felle mest mulig bestemte individer knyttet til bestemte situasjoner. 

I § 2 (Generelle vilkår for felling) heter det blant annet:

”Tillatelse til felling av bjørn, jerv og ulv etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning.”

I § 3 (Felling for å forhindre skade på bufe og tamrein) i forvaltningsforskriften heter det blant annet: 

”Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning; jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og utvikling

d. potensialet for fremtidige skader”

Fylkesmannens vurdering

Felling av bjørn som gjør skade på sau er siste utvei for å forebygge at ytterligere skader på sau oppstår, jf. § 2, 2. ledd. 

Det er registrert omfattende bjørneskader i området siden månedsskiftet juni/juli. Til sammen er det funnet 21 kadaver/skadde sau som er dokumentert/antatt tatt av bjørn fram til 10.7., og 3 kadaver/skadde sau den 20.7. og 21.7., der skadene er til dels helt ferske (fra natt til 20.7.).

I henhold til § 3 skal avgjørelse om felling bygge på en helhetsvurdering av skadenes betydning i forhold til behovet for vern av rovviltet, sett i forhold til prinsippet om differensiert forvaltning. De aktuelle områdene er beiteområder for 800-1000 sau. I tillegg er også naboområdene viktige beiteområder for sau. Skadeområdet ligger utenfor kjerneområdet for bjørn.  Fylkesmannen kan på denne tiden i beitesesongen vanskelig se for seg andre forebyggende tiltak, som er landbruksfaglige eller økonomisk forsvarlige, som i tilstrekkelig grad vil kunne forebygge videre skader i dette området. Fylkesmannen finner videre å kunne vektlegge at viktigheten av å iverksette tiltak som sikrer at tapene av sau fortsetter i det aktuelle området..

Konklusjon:

Etter fylkesmannens vurdering tilsier skadeforløpet og skadeomfanget, i kombinasjon med faren for nye skader og mangel på ytterligere forebyggende tiltak, at fellingstillatelse på en bjørn bør iverksettes igjen. Fylkesmannen gir med bakgrunn i dette fellingstillatelse på 1 bjørn til Alvdal og Tynset kommuner. Alvdal kommune får ansvaret for å lede gjennomføringen av fellingsforsøket, men det forutsettes at kommunen tar nødvendig kontakt med Tynset kommune og foretar en videre fordeling av ansvarsforholdene mellom de to kommunene.

Følgende vilkår er knyttet til fellingstillatelsen:

1.  Fellingsområdet er området mellom riksveg 3 og riksveg 30 i Alvdal og Tynset kommuner nord for kommunegrensa til Rendalen og veg mellom Barkald og Midtskogen.
2.   Fellingstillatelsen gjelder for tidsrommet søndag 20.7.2003 kl. 22.30 til fredag 25.7.2003 kl. 12.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av bjørn, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen vurdere behovet for å forlenge perioden fellingstillatelsen gjelder for.

3.   Fellingstillatelsen gjelder ikke for bjørn som er radiomerket.

4.  Fellingstillatelsen gjelder ikke for binner med unger.

5.  Det er kun jegere som er oppnevnt av kommunene som kan delta i fellingsforsøket. I tillegg vil Statens naturoppsyn (SNO) bistå ved fellingsforsøket i den grad de har anledning til det. 

6.   Det gis et samlet fellingsvederlag på kr. 7.500,- til dekning av kostnader i forbindelse med organisering og gjennomføring av fellingsforsøket. 

7.  Fellingsforsøket skal utføres i tråd med de retningslinjene som er gitt av Direktoratet for naturforvaltning i brev av 06.06.2003. Kopi av dette brevet følger vedlagt. Brevets innhold skal være kjent for deltakerne på fellingslaget.

8.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

9.  Med hjemmel i Viltlovens §52, siste ledd, har DN i sitt brev av 31.5.02 gitt tillatelse til bruk av løs hund under forsøk på felling, dersom dette anses aktuelt. Nødvendige tillatelser etter bufeloven og reindriftsloven må i så fall innhentes av fellingslaget.
10.  Den som sårer bjørn under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Ettersøket skal ikke igangsettes før fylkesmannen er kontaktet. Fylkesmannen avgjør hvordan videre ettersøk skal ledes. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av bjørn, jerv eller ulv gjelder bestemmelsen i forvaltningsforskriftens § 6. 

11.  Fellingslaget skal melde tilbake til fylkesmannen en gang pr. døgn om gjennomføringen av fellingsforsøket. Dersom fellingslaget får kontakt med bjørn, skal fylkesmannen varsles oftere så vidt det er praktisk gjennomførbart. Etter kontortid (08.00-15.00) kan De kontakte miljøvernavdelingen via vakttelefonen - tlf.nr. 970 29840. 

Dersom bjørn felles, skal det gis melding direkte til Erling Maartmann, tlf. 941 49676 eller Kristine Schneede 950 55799, hvis det ikke oppnås kontakt via vakttelefonen. 

Fellingsstedet skal kunne påvises dersom fylkesmannen krever dette.
Fylkesmannen kan til enhver tid trekke tilbake fellingstillatelsen på 1 bjørn i Alvdal og Tynset kommuner. For øvrig gjelder vilkår gitt i brev av 06.06.2003 fra Direktoratet for naturforvaltning.

Søknaden ble behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30.6.2000. Avgjørelsen kan innen 3 uker påklages til Direktoratet for naturforvaltning, jf. vedlagte "Melding om rett til å klage over forvaltningsvedtak". Eventuell klage sendes til fylkesmannen.

Med hilsen

Kristine Schneede e.f.




Erling Maartmann

Fung. seksjonssjef




rovviltkonsulent

Vedlegg:
Direktoratets brev av 06.06.03.


Melding om rett til å klage på forvaltningsvedtak

Kopi:
Tynset kommune


Lensmannen i Alvdal


Lensmannen i Tynset


Direktoratet for naturforvaltning, Tungasletta 2, 7485 Trondheim


Landbruksavdelingen, her


Statens naturoppsyn, v/Stein Arne Brendryen, 2480 Koppang


Statens naturoppsyn, v/Lars Gangås, 2480 Koppang


ØK
Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR

